P. Hrušovský, podpredseda NR SR: (2001-11-29):
Páni poslanci, tak ako sme včera dospeli k dohode, budeme pokračovať v rokovaní 53. schôdze Národnej rady návrhom vlády na vyslovenie súhlasu so skráteným legislatívnym konaním o vládnom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2001 . Po prerokovaní návrhu vlády na skrátené legislatívne konanie pristúpime k prvému čítaniu o tomto vládnom návrhu. Poprosil by som predsedov výborov, ktorým bude tento návrh zákona pridelený, aby v rámci obedňajšej prestávky návrh prerokovali a odpoludňajšie rokovanie po hodine otázok by pokračovalo prerokúvaním tohto návrhu zákona v druhom a treťom čítaní. Po prerokovaní druhého a tretieho čítania budeme pokračovať v rokovaní podľa bodu programu, tak ako je schválený v programe 53. schôdze Národnej rady. Poviem zjednodušene, Devín banka. Poprosím teraz pána ministra obrany Jozefa Stanka, aby informoval Národnú radu o návrhu vlády na skrátené legislatívne konanie. Pán minister, máte slovo. Pardon, páni poslanci, ospravedlňujem sa. Návrh na skrátené legislatívne konanie Národná rada včera prerokovala, pristúpime k hlasovaniu. Prosím, prezentujme sa, zistím počet prítomných poslancov v rokovacej sále. Páni poslanci, pristúpime k hlasovaniu. Prezentujme sa a hlasujme o vyslovení súhlasu so skráteným legislatívnym konaním. Hlasujeme. (Hlasovanie.) Prítomných je 93 poslancov, za 72, proti 1, zdržalo sa 17, nehlasovali 3. Konštatujem, že Národná rada vyslovila súhlas s prerokúvaním vládneho návrhu zákona v skrátenom legislatívnom konaní. Skôr ako udelím slovo pánu ministrovi, dovoľte mi, aby som privítal na balkóne Národnej rady žiakov Základnej cirkevnej školy Žofie Bosniakovej zo Šurian. (Potlesk.) Budeme pokračovať prvým čítaním o vládnom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2001 . Prosím, aby z poverenia vlády Slovenskej republiky predmetný návrh zákona, ktorý ste dostali ako tlač 1226, uviedol a odôvodnil pán minister obrany. Nech sa páči. J. Stank, minister obrany SR: Vážený pán predsedajúci, vážené panie poslankyne, vážení páni poslanci, vláda Slovenskej republiky vám predkladá na prerokovanie návrh zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2001. Návrh zákona sa predkladá v súlade s ustanovením § 59 zákona č. 114/1998 Z. z. o sociálnom zabezpečení vojakov v znení neskorších predpisov v nadväznosti na zvýšenie dôchodkov zo všeobecného systému sociálneho zabezpečenia, ktoré bolo Národnou radou Slovenskej republiky schválené s účinnosťou od 1. októbra 2001. Ministerstvo obrany predložilo návrh zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2001 bezprostredne po tom, keď vláda Slovenskej republiky rozhodla navrhnúť zvýšenie civilných dôchodkov a stala sa známa navrhovaná miera ich zvýšenia. Oneskorenie vyplýva z časového priebehu následného vecného a legislatívneho prerokovania materiálu na medzirezortnej úrovni, v Legislatívnej rade a vo vláde Slovenskej republiky. Zákon č. 114 o sociálnom zabezpečení v znení neskorších predpisov s takýmto oneskorením počíta a bude tiež predmetom riešenia pri prerokovaní tohto zákona. Vzhľadom na to, že predložený návrh zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2001 korešponduje s vládou Slovenskej republiky navrhovaným zvýšením civilných dôchodkov o 5 % a Národná rada Slovenskej republiky rozhodla o zvýšení 7 %, privítal by som, aby bol rovnaký krok prijatý aj pri vojenských dôchodkoch a miera zvýšenia navrhovaná v jednotlivých ustanoveniach bola upravená o 2 % smerom hore. Dovoľte mi, vážené panie poslankyne a páni poslanci, poďakovať sa vám za to, že ste prijali procedúru, ktorú navrhol pán predsedajúci, pretože táto procedúra umožní, aby sa dnes tento zákon prerokoval a aby začal platiť od 1. 12. 2001. Chcel by som vás informovať, že som sa osobne angažoval v tom, aby ešte dnes príslušní kompetentní vedúci funkcionári, to znamená predseda vlády a predseda Národnej rady, za predpokladu schválenia tohto zákona podpísali tento zákon. Zajtra ho podpíše pán prezident, to znamená, nebude požadovať 15 dní a je prediskutované na ministerstve spravodlivosti tiež vydanie tohto zákona v Zbierke zákonov v priebehu zajtrajšieho dňa. Čiže váš postup, pani poslankyne a páni poslanci, umožňuje reálne, aby skutočne napriek veľmi krátkemu času tento zákon začal platiť už 1. 12. tohto roku. Prosím o prerokovanie materiálu. Ďakujem.